Primera Air

Primera Air var et dansk/latvisk flyselskap med hovedkontor i Riga, som drev med charter-flyvninger. Flyselskapet ble grunnlagt på Island i 2003 under navnet JetX og var eiet av Primera Travel Group, som blant annet eier reiseselskapene Solresor, Bravo Tours, Lomamatkat, Heimsferðir og Solia. Selskapet etablerte datterselskapet Primera Air Scandinavia i 2009 under dansk AOC (Air operator's certificate).
Selskapet gikk konkurs og innstilte driften 2. oktober 2018.


== Historie ==
Flyselskapet ble grunnlagt i 2003 som JetX på Island, og opererte under navnet Icelandic AOC. I 2008 tok Primera Travel Group over eierskapet av flyselskapet og byttet navn til Primera Air. Jón Karl Ólafsson ble ny CEO i Primera Air Scandinavia, som hadde da sitt hovedkontor i København, Danmark. Selskapet fortsatte å vokse, og i 2009 kjøpte de inn to nye flymaskiner av typen Boeing 737-800. Suksessen Primera Travel Group har hatt i Danmark, Sverige og på Island har muliggjorde ytterligere utvidelser og vekst de siste årene, og i juli 2014 betjente Primera Air 155 000 passasjerer fordelt på 1006 flyreiser med en gjennomsnittlig flysetedekning på 91 %.I august 2014 annonserte Primera Air grunnleggelsen av et nytt flyselskap i Latvia, Primera Air Nordic, som ble drevet parallelt med Primera Air Scandinavia. Samtidig ble nettverkskontrollsenteret åpnet i Riga. Senteret hadde overordnet kontroll over driften av flyselskapet og hadde fokus på videreføring av den sunne utviklingen selskapet opplevde de senere årene. Et støttende forretningsmiljø, kunnskapsrik arbeidsstyrke og standarder av høy kvalitet var nøkkelfaktorer da kontrollsenteret skulle flyttes. Flyttingen ble ytterligere påskyndet av at Hrafn Thorgeirsson ble utnevnt som ny administrerende direktør for både Primera Air Scandinavia og Primera Air Nordic.Sammenslåingen og de store omstruktureringene hadde en positiv innvirkning på flyselskapet. I 2015 opererte Primera Air åtte flymaskiner og hadde en omsetning på 250 millioner USD og en samlet fortjeneste  på over 5,2 millioner euro før skatt (EBITDA). I løpet av de første åtte månedene av 2016 hadde flyselskapet en inntekt på 4 millioner euro og estimerte at denne ville stige til 7,6 millioner euro før året var omme. Inntil 2. oktober 2018 var Primera Air hovedsakelig et dansk-latvisk flyselskap med islandske eiere.Etter lengre tid med økonomiske vansker slo selskapet seg konkurs 2. oktober 2018.


== Forretningsmodell ==
I utgangspunktet drev Primera Air med charterflyvning for store, skandinaviske reiseoperatører, men begynte gradvis å selge ledige seter som «rene flybilletter» på enkelte faste charterflyvninger i 2013. Primera Airs fortsatte suksess ga dem muligheten til å både utvide antall ruter og antall avganger, noe som har resultert i en forretningsmodell med en blanding av charterflyvninger/rutefly. Inntil konkursen, var mesteparten av Primera Airs avganger rutefly, selv om enkelte avganger var en kombinasjon av charterpassasjerer og vanlige passasjerer.


== Destinasjoner ==

Primera Air opererte vanligvis med tur-returreiser fra sine knutepunkter i Skandinavia til populære feriedestinasjoner langs den europeiske middelhavskysten, Kanariøyene, Azorene, Madeira, Bulgaria og Tyrkia samt vanlige charterflyvninger til praktisk talt alle destinasjoner. Flyselskapet hadde utvalgte sesongreiser både sommer og vinter.I siste del av 2014 lanserte Primera Air ti nye direkteruter fra Island som vinter- og sommerdestinasjoner, nemlig Las Palmas, Tenerife, Alicante, Salzburg, Málaga, Mallorca og Barcelona, Bologna, Kreta og Bodrum. Den 26. oktober 2016 lanserte Primera Air ukentlige avganger fra Göteborg og Malmö til Dubai (Al Maktoum internasjonale lufthavn) og Tenerife samt fra Helsingfors til Fuerteventura og Las Palmas. Etter å ha fått tillatelse til å betjene ruter til USA, startet flyselskapet den 16. november opp en ny rute fra Keflavík til New York (JFK). Senere samme år startet de opp fire nye ukentlige avganger: Aalborg–Las Palmas, København–Billund–Lanzarote, Aarhus–Tenerife og Aalborg–Fuerteventura.I 2015 signerte Primera Air avtaler verdt 30 millioner euro med flere store reisebyråer i Frankrike for å operere en rekke avganger med to flymaskiner fra Charles de Gaulle lufthavn til populære feriedestinasjoner i løpet av sommeren.I februar 2016 ble destinasjoner i Kroatia, Dubrovnik og Pula lagt til rutenettet. Tidlig i mai 2016 startet flyselskapet opp med regelmessige avganger fra Billund lufthavn til Nice og Venezia. Kort tid etter ble også avganger til Antalya lansert. Senere samme år annonserte Primera Air en økning i antall avganger til eksisterende destinasjoner samt nye destinasjoner (Milan og Roma) fra Stockholm for sommersesongen 2017. Senere samme år ble  Trieste, Almería og Lamezia lagt til som destinasjoner. Fra 2017, ble det også startet flyvninger til Kalamata, Ponta Delgada og Madeira. Sommeren 2018 startet også selskapet flyvninger fra Riga til Málaga.


== Flåte ==
Flåten bestod av fem Airbus A321neo og to Boeing 737-800.


== Hendelser ==
Den 10. juli 2009 ble et Primera Air Boeing 737-700, registreringsnr. TF-JXG, flightnr. PF-362 fra Zakinthos (Hellas) til Dublin (Irland) med 153 passasjerer og et mannskap på 6, eskortert av to italienske jagerfly til Roma Fiumicino lufthavn (Italia) etter at mannskapet ba om å få nødlande på grunn av et teknisk problem. Primera Air opplyste at mannskapet mottok en indikasjon på at en vingeklaff ikke var i korrekt posisjon. Indikasjonen gjorde at mannskapet ble bedt om å gå til en flyplass med lang nok rullebane til å utføre landing med vingeklaffene oppe, og Fiumicino oppfylte dette kravet. Napoli var ikke et alternativ på grunn av terrenget rundt lufthavnen samt rullebanens lengde. Flyet landet sikkert på rullebane 16L, og nødssituasjonen ble opphevet 19 minutter etter landing.
Den 28. februar 2016 ble et Primera Air Boeing 737-800 på vei fra Tenerife til Stockholm tvunget til å foreta en nødlanding i Nantes, Frankrike, etter at det oppsto et motorproblem i luften. I rapporten har pilotene oppgitt at de hørte en uvanlig lyd fra én av motorene, og at motoren deretter tok fyr. En passasjer har også rapportert å ha observert at det kom flammer fra den ene motoren. Flymaskinen, med 169 passasjerer ombord, landet trygt på Nantes lufthavn, som var den nærmeste, og alle passasjerene ble fraktet til hoteller for natten. I henhold til en talsmann for Primera Air, er «årsaken til den tekniske defekten under utredning av våre tekniske eksperter i samarbeid med motorprodusenten CFM. […] Vi takker kabinpersonalet for den profesjonelle håndteringen av avgangen og deres høye standarder».


== Referanser ==


== Eksterne lenker ==
Offisielt nettsted 
(en) Primera Air – kategori av bilder, video eller lyd på Commons